Bliv klogere på rummet med NASA+

Som led i en opgradering af NASA’s digitale tilstedeværelse, har rumorganisationen annonceret at der lanceres en ny, gratis, reklamefri streamingtjeneste, kaldet NASA+.

Tjenesten vil give adgang til tidligere dokumentarserier, ligesom der vil være adgang til at holde sig orienteret om nuværende missioner og opsendelser. I forbindelse med lanceringen vil der også blive præsenteret nye serier, produceret til lejligheden.

“Vi gør rummet tilgængeligt on-demand og lige ved hånden med NASA’s nye streamingplatform. Ved at transformere vores digitale tilstedeværelse, kan vi bedre fortælle historierne om hvordan NASA udforsker det ukendte i atmosfæren og rummet, inspirerer via opdagelse og innoverer til fordel for menneskeheden,” udtaler Marc Etkind, kommunikationsmedarbejder hos NASA’s hovedkvarter.

NASA+ er ét led i en større ændring af NASA’s digitale tilgængelighed. Også agenturets hovedside har fået overhaling og en betaudgave heraf, kan ses på beta.nasa.gov. Her kan man dykke ned i den enorme mængde forskning, som rumudsendelserne afstedkommer.

Tilgængelighed og lanceringsdato

Der er ingen lanceringsdato offentliggjort endnu. Om tjenesten når i luften inden Andreas Mogensen sætter kursen mod den internationale rumstation er derfor (desværre) uvist.

Han er med ombord i midten af august, når SpaceX-fartøjet Crew-7 Dragon drager afsted fra NASA’s Kennedy Space Center i Florida.

NASA+ bliver tilgængelig på alle gængse platforme.

Bliv klogere på rummet med NASA+